巡屬縣道中作
作者：張九齡
朝代：唐

paragraphs: 春令夙所奉，駕言遵此行。
途中却郡掾，林下招村氓。
至邑無紛劇，來人但歡迎。
豈伊念邦政，爾實在時清。
短才濫符竹，弱歲起柴荆。
再入江村道，永懷山藪情。
矧逢陽節獻，默聽時禽鳴。
迹與素心別，感從幽思盈。
流芳日不待，夙志蹇無成。
知命且何欲，所圖唯退耕。
華簪極身泰，衰鬢慙木榮。
苟得不可遂，吾其謝世嬰。